
Impulsul de a-l sugruma pe Angus Murray devenise și mai puternic, iar omul se gândi că, probabil, o bâtă în cap ar fi fost calea cea mai rapidă și mai satisfăcătoare pentru a obține ceea ce își dorea. Oricum, se gândi el că, indiferent de metoda pe care ar fi ales-o, i-ar fi închis gura în cele din urmă, astfel oferindu-și liniștea mult dorită și binecuvântată.

Cu un gest brusc, Lachlan MacDonald își împinse pălăria spre spate și își șterse fruntea transpirată, aruncându-i, în același timp, o privire piezișă tovarășului său și clătinându-și capul cu consternare. Chiar dacă era foarte devreme în dimineața aceea, bărbatului i se făcuse deja lehamite.

Clar venise timpul ca cineva să pună capăt cârtelilor continue ale individului. Angus Murray se bucurase întotdeauna de reputația unui om posomorât, dar, din nefericire, odată cu înaintarea în vârstă, acesta devenise din ce în ce mai morocănos și insuportabil.  

Murray, departe de a fi o persoană timidă, se plângea de orice mișca sub soare. Tot bombănea de când cei doi amici își începuseră obișnuita partidă de golf, astfel ducându-l pe prietenul său cu gândul la un urs ce se pomenise mușcat de o albină. Se părea că, în acea dimineață, cel mai mult îl supăra că MacDonald îi amintea de o bătrână cu artrită, acesta analizând fiecare lovitură pe îndelete, astfel făcându-l să piardă timp prețios. 

Și, evident, de altfel ca întotdeauna, lui Angus nu-i păsa defel că atitudinea lui îl scotea din minți pe Lachlan, care își mai șterse o dată fruntea, încrețindu-și buzele și nasul de nemulțumire. Sprâncenele i se împleticiseră deja deasupra nasului gros, replica aproape fidelă a unui cioc, iar asta de ceva timp, cu mult înainte ca cei doi bărbați să fi ajuns la prima gaură. 

Acum, când se apropiau de a douăsprezecea, MacDonald era deja epuizat mental și tânjea după un loc la umbră unde să poată da pe gât o bere rece, să își scoată încălțările din picioare, iar mai apoi, să se întindă cu un oftat de mulțumire. 

Din depărtare se auzea ecoul mai multor voci, ceea ce însemna că, în curând, iarba de pe terenul de golf va  fi înțesată de jucători, iar MacDonald știa că acest lucru îl va înfuria și mai mult pe tovarășul său.

Angus și Lachlan se împrieteniseră undeva pe la începutul timpului, cu vreo șaizeci de ani în urmă, așa că Lachlan îl cunoștea pe bătrânul irascibil chiar mai bine decât dosul palmei sale. În fond, chiar zilele trecute observase că o nouă pată maronie își făcuse apariția, iar Lachlan putea jura că nu o mai văzuse înainte. 

După mai bine de patru decenii, timp în care se tot mulțumise să clatine din cap și să încerce să nu-i acorde prea multă atenție însoțitorului său, MacDonald ajunsese, în sfârșit, la capătul răbdării. Presiunea ce îi apăsa tâmplele amenința să erupă și resimțea cu intensitate acută impulsul de a-l insulta și el pe Murray la rândul său. 

Cu o lovitură lungă, Angus trimise mingea aproape de tufișuri, iar o altă litanie de înjurături țâșni de pe buzele lui. Cu pași greoi, acesta o luă pe urmele mingiei înspre boschete, iar ajuns acolo, se aplecă în față, cercetând solul cu privirea atent, dar, după câteva secunde, se împletici în spate, nesigur pe picioare. 

În urma reculului brusc, șapca îi zbură de pe cap, pentru a fi urmată, după aceea, de crosa aruncată la pământ, moment în care bărbatul începu și să scuipe cele mai urâte înjurături pe care le rostise vreodată. 

De la o  distanță sigură, Lachlan își aținti ochii măriți de uluială asupra lui, neînțelegând ce îl mai apucase acum. Știa el că nu era prima dată când Angus se găsea în situația de a-și juca mingea înțepenită în tufișuri. 

Nu ar fi fost o lovitură ușoară, era adevărat, dar nu ar fi fost nici peste puterile lui. Doar era un jucător de golf desăvârșit. Ar fi fost și greu de imaginat contrariul după atâția ani de antrenament pe terenul de golf. 

Lachlan păși în direcția prietenului său, cu gândul de a-l calma, dar, aproape imediat, spiritul său de conservare îl opri din drum. Angus trăda comportamentul unui nebun furios și nu părea o idee prea înțeleaptă să se apropie de el chiar în acel moment. 

Câteva clipe mai târziu, spre surprinderea lui, Angus își azvârli conținutul micului său dejun de mai devreme în iarba rară care contura peticul de tufișuri și nisipuri. Când îl izbi mirosul  vomei, Lachlan își apăsă dosul mâinii peste buze, temându-se ca nu cumva să-i urmeze și el exemplul. 

Când nu-i mai rămăsese nimic în stomac, Angus își șterse gura cu mâneca, iar mai apoi își propti mâinile pe șolduri, clătinând din cap buimac, și, trecându-și degetele prin păr cu un gest nervos, se întoarse spre Lachlan.  

— Ai nenorocitul ăla de telefon mobil al tău la tine, Lachlan? întrebă el, ațintindu-și prietenul cu o privire neagră. 

— Da, îi răspunse bărbatul după o scurtă ezitare, amintindu-și fără nicio urmă de îndoială că Angus manifesta o neîncredere de nezdruncinat față de telefoanele mobile și, în acea dimineață, el, unul, nu se mai simțea capabil să asculte încă o prelegere pe acel subiect din partea lui. Poate că la început subiectul îl amuzase, dar spectacolul se cam învechise după o vreme. 

— Atunci arată-mi că știi să-l folosești și cheamă poliția. E un mort acolo, își înclină bărbatul capul spre tufișuri cu o mișcare bruscă.

Timp de câteva secunde, Lachlan se holbă la el cu nedumerire, nesigur că i-a înregistrat cuvintele corect, și abia atunci își dădu el seama că Angus se albise la chip, iar degetele îi tremurau pe șolduri. 

Cu o oarecare reținere, bărbatul făcu din nou doi pași în direcția prietenului său, în același timp, întorcându-și urechea dreaptă înspre el. În ultima vreme, avusese unele pierderi de auz la urechea stângă și acum trebuia să se asigure că nu-și imagina lucruri.

— Ce vrei să spui? îl întrebă Lachlan pe Angus cu teamă, ștergându-și fruntea asudată cu dosul palmei. 

— Ceea ce tocmai am spus, amice, îi răspunse bărbatul pe un ton aprins, sprâncenele adunându-i-se pe frunte în timp ce își înclină din nou capul spre tufișuri. E un mort acolo. Cheamă naibii poliția! ridică el tonul, licăriri de furie și teamă strălucindu-i în ochii.  

Angus recunoscuse cadavrul din tufișuri, chiar dacă acestuia îi lipsea cam  jumătate de față. Aparent, cineva lovise decedatul cu sete și nu se oprise până când nu se asigurase că a făcut o treabă a naibii de bună. 

Bărbatul înghiți în sec, iar gâtul i se uscă brusc. Nu avea niciun dubiu în legătură cu întrebările pe care i le va pune poliția. 

Nu fusese prea multă dragoste pierdută între persoana decedată și Angus Murray, și omul nu-și făcea nici un fel de iluzii că oricine ar fi putut depune mărturie în acest sens. 

James își umplu stacana cu cafea neagră și apoi își sprijini șoldul de marginea biroului, ochii zburându-i afară pe fereastră. Cu toate acestea, gândurile îi rămăseseră la agenda deschisă pe birou. Nimic important nu apărea pe ordinea de zi. 

Deși nu prea mai avea el chef de altă ceașcă de cafea pe ziua aceea, absent, sergentul detectiv duse cana la buze, sorbind din lichidul fierbinte. Lucrurile se vădiseră un pic mai lente decât de obicei în vara aceea, iar plictiseala nu-l invita să facă altceva. 

Mental, James calculă că McNamara ar fi trebuit să se întoarcă la serviciu a doua zi și, imediat, își trecu ochii peste obiectele din birou, suspinând consternat.

Sergentul detectiv își amintea foarte bine că inspectorului șef îi plăcea ca lucrurile să fie aranjate într-un anumit fel, iar James nu simțea nici cea mai mică dorință de a-și încheia socotelile cu viața atât de curând, găsindu-se abia la prima tinerețe. Nu simțea nici nevoia de a fi admonestat chiar în ziua în care șeful său se întorcea din luna de miere.

James clătină din cap, iar un zâmbet jucăuș îi curbă buzele. Inspectorul șef și luna de miere erau cuvinte ce, în opinia sa, nu aveau ce căuta în aceeași propoziție. El, unul, nu crezuse niciodată că McNamara va ajunge vreodată să se căsătorească și era sigur că nici unul dintre colegii săi nu își imaginase așa ceva.

Omul nu vădise niciodată vreo înclinație deosebită față de femeile care îi vizitau sporadic patul și stăpânea talentul de a disocia orice fel de sentiment de actul fizic al iubirii. 

În consecință, oamenii încă nu înțelegeau cum de Bryony reușise să-l facă să își regândească principiile de o viață și toți își puneau întrebări privind metodele folosite de femeie pentru a-și atinge acel scop. Scuturându-și capul consternant, sergentul își aminti că îi ajunseseră la urechi și anumite zvonuri care menționau vrăjitoria.  

Dar, indiferent de ce se întâmplase, inspectorul șef le demonstrase tuturor că ar trebui să evite să-și formeze opinii definitive privind comportamentul oamenilor. Uneori, o persoană putea reacționa în mod neobișnuit, astfel surprinzându-i pe ceilalți atunci când aceștia se așteptau cel mai puțin. 

James știa că nu își putea lăsa garda jos chiar atunci. Indiferent cât de mult l-ar fi înmuiat căsătoria pe McNamara, acesta tot nu ar fi trecut cu vederea anumite lucruri. 

Să-și vadă biroul altfel decât l-a lăsat la plecare l-ar fi scos din minți și, fără îndoială, James ar fi suferit consecințele. 

După câteva momente pline de anxietate, James își aduse aminte că se gândise să  fotografieze biroul atunci când începuse să lucreze acolo, după plecarea inspectorului șef în prima sa vacanță de două săptămâni din ultimii ani. Își imaginase el că lucrurile s-ar putea să fie mutate în acel timp și nu avusese încredere în propria sa memorie. 

Aruncând din nou o privire prin încăpere, bărbatul decise că, în acea seară, trebuia neapărat să se uite peste acele fotografii și să pună toate lucrurile înapoi așa cum le găsise. 

Un ciocănit în ușa biroului îl determină pe James să uite de meditațiile sale, iar omul se întoarse, rostind: 

— Intră.

Jo, unul dintre inspectorii detectivi, deschise ușa, dar nu intră în încăpere, ci rămase în prag. 

— Avem o crimă, James, anunță ea cu emoție în glas, iar bărbatului i se arcuiră sprâncenele pe frunte de uluială.   

Sergentul înțelegea dorința oamenilor de a se menține activi și știa că aceștia se săturaseră să împingă hârtii de colo-colo toată ziua, dar el tot nu putea concepe că cineva și-ar fi arătat entuziasmul astfel la producerea unei crime.

— Înțeleg, răspunse el, îndreptându-și umerii, pregătit să-și spună părerea despre atitudinea femeii. 

Mai apoi, însă, se gândi mai bine și, dând din cap, o întrebă: 

— Unde?

— Pe terenul de golf, răspunse tânăra inspectoare, cu o sclipire în ochi, semn că femeia savura gândul de a ieși pe teren. 

— În regulă, oftă James cu resemnare. Voi coborî imediat, făcu el un semn evaziv cu mâna. L-ai chemat pe medicul legist? o întrebă el, punându-și ceașca înapoi pe birou și luându-și haina de pe spătarul scaunului.

— Bineînțeles că da, îi răspunse femeia laconic, ofensată, având impresia că sergentul considera că nu știa ce are de făcut. 

La urma urmei, nu era primul ei spectacol în domeniu. Jo lucra deja de câțiva ani cu echipele de investigații majore și se mândrea cu faptul că era unul dintre cei mai buni inspectori detectivi din domeniu. McNamara îi aprecia abilitățile și munca și, uneori, chiar mai mult decât a tuturor celorlalți detectivi, ceea ce adesea ducea la gelozie și recriminări din partea colegilor ei.   

James se întoarse spre Jo la timp pentru a-i observa nemulțumirea față de cuvintele lui. Omul  își flutură mâna încercând, în același timp, să își găsească cuvintele pentru a-i explica de ce pusese acea întrebare, dar, neștiind ce să spună, renunță și își strânse buzele, ridicând din umeri. În fond, nu prea conta, până la urmă. Aveau o treabă de făcut, iar el nu se putea poticni de câteva cuvinte, ci trebuia să se gândească la pașii următori.  

— Vii? o întrebă el, ridicând o sprânceană condescendent, privind-o cu solicitudine. 

Tânăra oftă, dar refuză să dea glas gândurilor sale. Se mulțumi numai să dea scurt din cap în direcția lui, privindu-l cu ochi reci pentru ca, apoi, să iasă din birou pe ușa pe care sergentul o deschisese și mai larg pentru ea.  

James zâmbi cu sfială, clătinând din cap, considerând că femeilor le plăcea uneori să facă ditamai muntele dintr-un mușuroi de furnici, iar un bărbat nu avea altceva de făcut decât să se lase dus de val. Nu exista nicio cale de a ocoli situația.

O urmă pe Jo în sala comună a echipei, unde încercă să o localizeze pe Claire, tânăra polițistă cu care se întâlnea pe ascuns, nedorind ca cineva să afle de relația lor. Ochii i se îngustară ușor când îi observă absența din încăpere și, încruntându-se, se întrebă pe unde hoinărea aceasta. Veniseră împreună la secție în acea dimineață, iar el, unul, se așteptase să o vadă așezată la biroul ei. 

—  Hei, Mike, știi cumva pe unde a plecat Claire? îl întrebă James pe unul dintre inspectorii din încăpere.

Mike, care tocmai își punea haina pe el, se întoarse surprins. 

— De unde să știu eu? răspunse detectivul cu o ridicare indiferentă din umeri. Nu e ca și cum aș ține-o sub observație.  

O ușoară roșeață îi acoperi chipul și gâtul sergentului când acesta înregistră sensul vorbelor detectivului. 

James se străduise din răsputeri să nu-și dezvăluie sentimentele ce le nutrea pentru Claire în fața detectivilor, dar, spre dezamăgirea lui, uneori mai uita să se auto-cenzureze și se dădea în spectacol.

— Mă întrebam doar dacă nu ar fi mai bine să o luăm cu noi, încercă bărbatul să-și explice întrebarea și să salveze aparențele, iar Mike îi zâmbi cu subînțeles. 

— Da, asta trebuie să fie, îi răspunse detectivul.

James scrâșni din dinți observând rânjetul sugestiv de pe buzele bărbatului. I-ar fi plăcut să-i șteargă zâmbetul obraznic cu un dos de palmă bine țintit, dar era conștient că un astfel de gest nu ar fi fost prea bine primit de superiorii săi, mai ales de McNamara. Sergentul era destul de înțelept și nu-și făcea iluzii că ar fi putut opri zvonurile să ajungă la urechile acestuia.  

— Tu și Jo veți merge împreună, decretă  el pe un ton sec. Eu o voi căuta pe Claire și vă voi urma, continuă el, fixându-și oțelul din priviri pe chipul detectivului, provocându-l să comenteze asupra relației sa cu Claire. 

Mike, însă, era suficient de inteligent pentru a nu mușca momeala. Omul se mulțumi să dea din cap, chiar dacă după aceea și-l clătină imperceptibil, neînțelegând cum de sergentul putea fi atât de orb când venea vorba de oamenii din jurul său. James chiar credea că aceștia nu erau conștienți de relația ce se înfiripase între el și Claire, blonda micuță care abia devenise detectiv în urmă cu câteva săptămâni, la recomandarea lui McNamara. Femeia își dovedise valoarea ca detectiv în ultimul lor caz important, când dejucaseră planurile unui grup de teroriști.

— Presupun că Jo a aranjat deja să fim urmați de câțiva jandarmi, adăugă James, pretinzând că nu i-a observat clătinarea capului.  

Oricum, nu era ca și cum ar fi putut articula gândurile ce-i treceau prin cap. Era adevărat că James fusese lăsat la conducere pe perioada lunii de miere a detectivului inspector șef, dar asta nu însemna și că Mike ar fi reacționat docil în fața lui. De fapt, sergentul ar fi fost uluit dacă cineva i-ar fi spus că sensul acelui cuvânt îi era cunoscut detectivului. 

— Asta a și făcut, îi răspunse Mike pe un ton liniștit, dând încet din cap și privindu-l pe James cu ochi indescifrabili. 

Într-un fel, bărbatului îi părea rău pentru James. Detectivul putea înțelege foarte bine prin ce trecea sergentul. La urma urmei, și el se juca cu focul în ceea ce o privea pe Jo și spera că nimeni nu va ghici că formau un cuplu. Totuși, compasiunea nu l-ar fi oprit din a-l tachina pe James dacă ar fi avut ocazia.  

Nemaiștiind ce să spună, sergentul își strânse buzele și îl ținti pe Mike cu ochii săi albaștri și limpezi încă vreo câteva clipe, pentru ca mai apoi să se întoarcă pe călcâie și să părăsească biroul comun al echipei. 

În spatele lui, Mike clătină din cap și un zâmbet obraznic îi înflori din nou pe buze.  

Sergentul coborî din mașină și, mai apoi, sprijinindu-și brațul de marginea superioară a portierei, privi în zare. Priveliștea ce se desfășura în fața ochilor săi merita, cu adevărat, să fie admirată, iar James clătină încet din cap, un zâmbet leneș trăgându-i în sus colțurile gurii.

Polițistul trebui să admită că, încă o dată, Jo se întrecuse pe sine. Detectiva chemase la fața locului întreaga echipă de criminaliști și cel puțin alți șase polițiști. 

De cealaltă parte a zonei blocate de panglica galbenă a poliției, mai mulți bărbați, îmbrăcați în ținuta obligatorie pentru golf, discutau între ei pe șoptite. Limbajul trupului lor le dezvăluia nu doar curiozitatea, ci și nemulțumirea pentru că le fusese întreruptă atât de macabru distracția pe terenul de golf. 

Satisfăcut, James observă că doi jandarmi treceau de la un jucător la altul, luând notițe. Se părea că Jo nu pierduse timpul și îi pusese deja pe oameni la treabă. Bănuia el că, în aproximativ o jumătate de oră, jucătorilor li se va cere să părăsească clubul, prezența lor fiind o pacoste pentru poliția care trebuia să își facă treaba. Oricum, dacă ar fi fost necesar să li se mai pună întrebări, James ar fi putut da de ei cu ușurință, folosind notițele pe care le luaseră jandarmii.

De altfel, lui, unul, nu-i prea păsa de consternarea iubitorilor de golf, ci dorea numai să se elibereze zona cât mai repede posibil pentru ca echipa de criminaliști să poată colecta probele. 

Dincolo de banda galbenă, oamenii echipei de criminalistică se înghesuiau peste tot, căutând dovezi, și, de la distanță, creau un tablou suprarealist, populat de furnici bezmetice. Doar un ochi antrenat și-ar fi dat seama că exista o metodă în căutarea lor, iar James nu se aștepta la mai puțin de la ei. Oamenii își cunoșteau meseria și și-o făceau bine, în ciuda faptului că McNamara nu era acolo pentru a le tăbăci pielea. 

Un surâs firav i se strecură sergentului pe buze, în ciuda aprehensiunilor sale cu privire la acel caz. Bărbatul nutrea speranța că, totuși, cu ajutorul celorlalți detectivi, avea șanse să rezolve crima aceea înainte ca inspectorul șef să fi aflat de ea. 

James nu se simțea capabil să-l înfrunte pe McNamara fără ceva concret, iar în ultimele patruzeci și cinci de minute, îngrijorarea lui crescuse exponențial. El îl asistase întotdeauna pe McNamara, dar nu se găsise niciodată în situația de a conduce procedurile el însuși, așa că îi mulțumea cerului că Jo dădea dovadă de bune abilități strategice, ceea ce, poate, avea să îi salveze și lui pielea. 

— Arată bine, se auzi vocea blândă a lui Claire din spatele lui. 

Surprins, James se întoarse spre ea. Nu-și dăduse seama că și femeia coborâse din mașină. Aceasta se găsea deja lângă el, trecându-și privirile peste grupul de oameni din fața lor. Curiozitatea îi dansa în ochii  căprui și mătăsoși, în timp ce degetele mâinii ei drepte se jucau cu nasturele de sus al bluzei sale. 

Bărbatului i se uscă gura brusc așa că își umezi buzele febrile cu vârful limbii. Nu pentru prima oară îl uluia puterea pe care femeia aceea micuță și rotunjoară o avea asupra lui. 

Cu o ușoară scuturare a capului, sergentul își îndreptă din nou privirea spre oamenii care mișunau pe terenul de golf, conștient brusc că își pierduse concentrarea asupra anchetei, iar el, unul, nu-și putea permite așa ceva, mai ales când umbra inspectorului detectiv șef se profila peste umărul său. Trebuia să se apuce de treabă dacă voia să evite orice mustrare.  

— Da, așa este, recunoscu bărbatul, amintindu-și cele spuse de Claire, dar gândul că el ar fi trebuit să fie cel care să pună la punct acel plan de atac îi zăbovea în minte, zgândărindu-i simțul de vinovăție. 

Sergentul era capabil să muncească cu dedicație, dar, știa că, de fapt, nu poseda abilitățile necesare pentru a planifica așa ceva și acel gând îl irita.

Cu un suspin lăuntric, James închise ușa mașinii cu mai multă forță decât ar fi fost necesar și tresări. Simțind ochii lui Claire ațintiți asupra lui, ridică din umeri și o porni spre tufișurile unde bănuia că se găsea medicul legist. Cu o scurtă fluturare a degetelor și o mișcare a capului, o invită și pe Claire să îl urmeze, dar nu se opri să se asigure că aceasta venea în urma lui. 

Femeia păși alături de el, aruncându-i priviri furtive. Ainsley se comporta puțin cam straniu de când părăsiseră secția de poliție și părea chinuit de milioane de gânduri. Lui Claire i-ar fi plăcut să-l întrebe la ce se gândea, dar nu voia să pară intruzivă. 

Din momentul în care deveniseră iubiți, femeia se hotărâse să nu profite de relația lor și, de aceea, nu îl strigase niciodată Ainsley în public. Îi folosea prenumele doar în gândurile ei și în momentele lor cele mai intime, ceea ce părea să-i surâdă foarte mult și sergentului.

După ce ajunse la banda galbenă, James îi făcu semn lui Jo să vină la el. Cu o scurtă mișcarea a capului, femeia îi dădu de înțeles că i-a perceput ordinul, dar tot mai continuă să vorbească cu Steven Gilchrist timp de câteva momente. Șeful echipei de criminaliști o asculta, clătinându-și capul cu nerăbdare din când în când, iar amuzamentul îi ridică lui James colțurile gurii. Steven nu părea să aprecieze deloc cererile detaliate pe care Jo le considera necesare. La urma urmei, bărbatul făcuse slujba aceea de mult mai mulți ani decât și-o făcuse detectiva pe a ei.  

Chiar dacă piciorul său bătea cu nerăbdare în pământ, James nu interveni deloc, ci, pur și simplu, își băgă mâinile în buzunarele pantalonilor și încercă să-și stăpânească surâsul ce i se înghesuia pe buze în ciuda eforturilor sale. 

Când isprăvi cu prezentarea așteptărilor sale, Jo îl plesni pe Steven peste umăr satisfăcută și se îndreptă spre sergent cu pași grăbiți. În spatele ei, o încruntare îi contorsionă trăsăturile expertului criminalist, iar James abia își stăpâni amuzamentul. 

— Ce ai aflat? o  întrebă James fără să o privească direct, ochii lui trecând peste oamenii din echipa de criminaliști, ocupați cu perierea atentă a terenului pentru a nu trece peste nici o fărâmă de evidență. 

Sergentul nu se îndoia că Jo descoperise deja ceva. Știa el că detectiva era un adevărat as când venea vorba despre munca sa. 

— Ei bine, avem un cadavru în tufișuri, arătă Jo spre locul unde James avusese impresia că îl văzuse pe medicul legist mai devreme. Bătrânul care ne-a sunat nu a mințit. Cineva l-a lovit pe decedat cu o bâtă sau cu o crosă de golf peste cap și în față, continuă femeia cu nonșalanță. Aș merge totuși pe varianta crosei de golf, având în vedere locul în care ne aflăm, ridică ea din umeri din nou, fluturându-și mâna într-un cerc larg pentru a cuprinde întregul teren de golf. 

— S-ar putea să ai dreptate, o aprobă James cu o mișcare scurtă a capului, detectivul îndoindu-se că cineva s-ar fi obosit cu o bâtă când crosele de golf se găseau acolo din abundență.

— Avem vreo idee cam cine ar fi victima? o întrebă el pe Jo. 

— Da, asta nu este o problemă, dădu femeia din cap zâmbind. Ucigașul i-a zdrobit craniul bărbatului și i-a distrus fața, dar i-a lăsat cartea de identitate. Nu cred că intenția lui a fost să ascundă identitatea victimei, își clătină ea capul, pianotând absentă cu degetele pe coapsă. Presupun că a vrut doar să se răzbune. Se pare că cineva chiar îl ura de moarte pe acest om, își strânse ea buzele posacă, strâmbând din nas de neplăcere. Atacul pare să fi fost feroce, iar ucigașul nu s-a oprit până nu și-a potolit setea. 

— Deci, cine e victima?  întrebă James printre dinții strânși. 

Deși și-o dorea, sergentul nu poseda îndrăzneala lui McNamara de a-i cere femeii să nu se abată de la fapte cu povestirea ei. Lui Jo îi plăcea să distreze trupele cu părerea ei despre orice afurisit de lucru ce îi trecea prin cap. 

— Îl chema Peter Walsh, citi Jo din carnetul ei pe un ton indiferent, ca și cum nici nu i-ar fi înregistrat reproșul. 

James strânse din nou din dinți, privind-o cu nemulțumire, dar Jo părea mai degrabă neimpresionată de exasperarea lui, iar el își strânse buzele cu amărăciune, înregistrându-i nepăsarea. I-ar fi plăcut ca, măcar o dată, unul dintre inspectorii detectivi să îl ia în serios.

— Vreun martor?  se gândi el să o întrebe, în speranța că, măcar așa, femeia îi va putea da niște răspunsuri clare. 

Experiența îl învățase că Jo îl putea conduce într-o goană veselă pe pajiște dacă o lăsa să se descurce singură cu relatarea ei, așa că spera că niște întrebări la obiect ar putea totuși să rezolve problema și să le economisească tuturor ceva timp. 

— N-aș spune chiar martori, clătină ea din cap, iar un zâmbet ușor îi curbă buzele rozalii. 

Nu era prima dată când sergentul remarca acele buze pline. James știa că majoritatea bărbaților din echipă erau înnebuniți după acea femeie, dar, pe el, unul, acea febră nu îl prinsese niciodată. Era adevărat că Jo trăda o frumusețe ieșită din comun, cu ochii ei albaștri, palizi și transparenți, și cu părul ei roșcat și cârlionțat, dar el considera că frumusețea acesteia pălea alături de cea a lui Claire și nu înțelegea cum de ceilalți din echipă nu își dădeau seama de aceasta.  

— Dar îi avem pe cei care au găsit cadavrul, continuă detectiva, nebănuind direcția gândurilor lui.

Femeia își înclină ușor capul, indicând doi bărbați trecuți de vârsta a doua, care se țineau mai la o parte, la vreo zece centimetri dincolo de cealaltă parte a benzii galbene. 

James își îndreptă privirile cu curiozitate asupra așa-zișilor martori, care arătau ca orice alt scoțian bătrân, a cărui singura rațiune de a trăi părea să fie golful. 

Deși el unul nu le înțelegea motivul, sergentul nu se îndoia că cei din jur își luau jocul în serios. Moștenirea sa galeză ar fi trebuit să-l împingă și pe el să arate ceva înclinare spre acel hobby, dar microbul acela își ratase ținta cu el. 

— Unul dintre ei și-a pierdut micul dejun chiar acolo, arătă Jo spre linia tufișurilor. Celălalt spune că nu a aruncat mai mult de o privire spre cadavru, îl mai informă ea. Primul pare puțin cam morocănos, dacă înțelegeți ce vreau să spun, adăugă ea, iar în ochii îi dansară luminițe jucăușe. 

— Ai vorbit deja cu ei?  o întrebă James, strângându-și mâna dreaptă în pumn, simțindu-se înșelat în așteptările sale. 

De obicei, James punea toate acele întrebări preliminare și era al naibii de bun la așa ceva, chiar dacă el însuși era cel care o afirma. Să vorbească cu oamenii și să-i facă să-i spună anumite lucruri reprezenta abilitatea sa de căpătâi. Gândul că detectiva deja îi interogase pe cei doi îi stârnise gelozia, mai ales că, până în acel moment, el cam eșuase în construirea unui plan solid pentru anchetă. 

— Nu chiar, clătină femeia din cap. M-am gândit că ți-ar plăcea să o faci tu. În fond, tu știi să conduci aceste interviuri mai bine decât mine, explică ea ridicând din umeri. În plus, cred că talentele mele ar fi mai bine folosite dacă aș observa scena crimei în timp ce experții criminaliști lucrează, își flutură ea mâna, în timp ce ochii îi săgetau încoace și încolo pentru a-i monitoriza pe cei de pe teren. 

Acele cuvinte rostite cu neglijență îi încălziră inima sergentului. Acum, își aduse el aminte de ce o plăcea el pe Jo de cele mai multe ori. Tânăra femeie avea momente când își dezvăluia empatia cu adevărat. 

Iureșul de recunoștință aduse culoare pe chipul lui și bărbatul își feri ochii pentru ca femeia să nu citească prea mult în ei. 

— Mulțumesc, Jo. Ai dreptate. Cred că ai putea observa scena crimei mai bine decât mine, o aprobă el dând din cap, privind-o furtiv, pentru ca după aceea să își ascundă din nou ochii de privirea intrigată a colegei sale, temându-se că aceasta ar putea să-i citească ușurarea. 

— Ei bine, atunci vă las pe voi să vă ocupați de acei doi cârcotași, privi Jo de la James la Claire și înapoi, cu un zâmbet subțire, semn că întâlnirea ei anterioară cu cei doi martori nu decursese tocmai bine. 

Jo niciodată nu-și cântărea cuvintele cu atenție, iar cei doi bărbați se dovediseră destul de neplăcuți. 

— Bun, vă doresc noroc, spuse ea din nou, dând din cap decisiv și îndreptându-se spre Steven Gilchrist, dar, după nici doi pași, murmură ca pentru sine: Veți avea nevoie de el.

Nu avea nici o intenție să-l avertizeze pe James de ceea ce îl aștepta, temându-se că sergentul o va chema înapoi să participe la interviuri.

În ciuda precauțiilor sale, cuvintele ei tot ajunseră la urechile sergentului, iar sprâncenele acestuia i se arcuiască pe frunte. Omul se temea că discuția anterioară a detectivei cu cei doi bătrâni nu prea era de bun augur pentru viitorul său interviu cu ei.  

— Vrei să te însoțesc la interviuri?  îl întrebă Claire pe James cu uluială, în timp ce o urmărea pe Jo avansând pe terenul de golf. 

Proaspăta detectivă se așteptase ca, până atunci, sergentul să o fi trimis deja cu Jo sau să o fi rugat să se alăture echipei de criminaliști și să ia notițe. 

Nu se temea ea de cei doi bărbați posaci, care așteptau nerăbdători mai la o parte să li se pună mai multe întrebări, așa cum le ceruse Jo mai devreme. Claire se îndoia însă că James ar fi vrut-o alături de el. Observase deja că acesta făcea tot posibilul să se disocieze de ea, sperând că, astfel, nimeni din echipă nu ar fi speculat asupra relației dintre ei doi. 

Cu un zâmbet firav pe buze, tânăra femeie clătină imperceptibil din cap. Nu avea nici o îndoială că Ainsley pur și simplu se amăgea nutrind speranța că inspectorii nu aveau habar de activitățile lor extra curriculare, dar cum nu dorea să-i spulbere omului iluziile, îl lăsa să creadă ce voia. De altfel, se părea că atitudinea ei îi liniștea bărbatului orgoliul, iar ea nu avea nici cea mai mică intenție să-i distrugă convingerile.

— Da, răspunse sergentul. Este normal să îl rugăm pe cel mai nou inspector detectiv din echipă să asiste la interviuri. Așa se învață, mai aruncă el peste umăr și o porni spre cei doi martori, lăsând-o în urmă pe Claire, care îl fulgeră cu ochii îngustați.

Cuvintele lui o răniseră. Dacă nu ar fi știut că James nu era malițios, Claire i-ar fi spus verde în față ce părerea avea despre declarația lui. 

Era adevărat că abia devenise inspector, dar lucrase deja cu detectivii și își dovedise valoarea de fiecare dată. Se îndoia că McNamara ar fi insistat pentru promovarea ei dacă lucrurile ar fi stat altfel. Inspectorul șef nu dădea nici o ceapă degerată pe oamenii incapabili să-și facă treaba după regulile lui. 

Oricum, Claire nu avea nevoie de milă sau de favoruri din partea nimănui. Știa că muncise din greu pentru a ajunge acolo. Cu acel gând minte, inspiră și expiră prelung, încercând să-și calmeze furia. Știa că oricum nu-i va trece supărarea cu ușurință. I-o va plăti ea lui Ainsley cu vârf și îndesat mai târziu, dar ancheta nu era locul potrivit pentru a-și spăla rufele murdare.  

Dintr-o dată, James se opri din mers și Claire,  care, pierdută în gândurile ei, mergea cu hotărâre în spatele lui, mai că îl cosi la pământ.  

— Ce faci? îl întrebă femeia pe un ton nedumerit, sprijinindu-se cu o mână pe umărul lui pentru a se echilibra.

— Cred că ar trebui să vorbesc mai întâi cu medicul legist, îi explică sergentul și, fără să o mai bage în seamă, își schimbă direcția spre tufișurile care adăposteau victima. 

Lui James îi venea să se pălmuiască pentru prostia sa. Nu-i venea să creadă că uitase o sarcină atât de importantă. 

De obicei, McNamara se ocupa de discuția cu medicul legist și, prin urmare, acea acțiune nu reprezenta un act reflex pentru sergent. Dar cum acum acționa în locul inspectorului șef, trebuia să aibă grijă să nu sară peste niciuna dintre acțiunile pe care acesta le-ar fi făcut în mod obișnuit. 

Bineînțeles că da, își dădu Claire ochii peste cap în spatele lui. Femeia îi înțelegea nevoia de a excela în acea investigație, dar se temea că bărbatul o cam luase pe o cale greșită. 

Claire îl urmă pe James în direcția medicului legist abia după ce își potoli furia. Când îl ajunse din urmă, James îl salutase deja pe doctor, David Stewart, și se interesa de cadavrul care fusese sigilat într-un sac de plastic, gata să fie transportat la morgă. 

— Este o zi prea frumoasă pentru o crimă atât de oribilă, menționă Stewart, ridicându-se în picioare, ținându-și geanta medicală în mână. 

— Da, așa este, îl aprobă James dând scurt din cap, tristețea strălucindu-i în ochi. Ave

